In nomine Patris et Filii et Spiritus Sancti. Ego Willelmus comes Nivernensis, filius Guillermi, qui in capitulo S. Germani sepultus jacet, cunctis presentibus et futuris notum facio quod Domnus Arduinus S. Germani Autissiodorensis abbas, et fratres ejusdem loci quasdam querelas adversum me habebant, que hoc modo decise sunt. De arbergeria quam milites et homines mei in castello S. Germani, et in burgis adjacentibus acceperant, recognosco quod nullam arbegeriam ibi habeo, nec aliquo modo habeo debere; in villa quoque de Irenciaco, et in villa de Aucepio similiter, homines mei arbergeriam et credentiam acceperant: sed recognosco quod in eis nullam arbergeriam habeo, nec credentiam, neque apud Bellum-Montem in officinis monachorum. De haiis vero quas pater meus tempore guerre in nemoribus S. Marie monasterii Melederensis, permittente ejusdem loci priore fecit, recognosco quod si homines S. Marie, vel animalia monachorum, aut hominum S. Marie ibi capta fuerint, forisfactum totum debet prior habere, nec ego, vel servientes mei de S. Salvatore aliquid inde habere debemus, nec aliquam violentiam haiarum causa exercere. Recognosco etiam quod in burgo de Digia, seu potestate, neque turrim, neque domum, neque firmitatem habeo aliquam, nec deinceps edificare debeo, vel heres meus. Hujus rei testes magister Stephanus cantor, et alii sex in carta notati. Ex parte abbatis, Durandus prior de Disesia, et alii tres in carta notati; et multi alii. Actum est hoc anno ab Incarnatione Domini millesimo centesimo sexagesimo quinto.